|  |
| --- |
| УТВЕРЖДЕНО |
| Постановление  Министерства образования |
| Республики Беларусь |
| 10.07.2023 № 192 |

Вучэбная праграма

па вучэбным прадмеце «Сусветная гісторыя» для X класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання

(павышаны ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Сусветная гісторыя» (далей – вучэбная праграма) прызначана для вывучэння вучэбнага прадмета на павышаным узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана:

для X класа (са старажытных часоў да канца ХVIII ст.) на 87 гадзін (у тым ліку 4 гадзіны – рэзервовы час): 2 вучэбныя гадзіны на тыдзень у першым паўгоддзі і 3 вучэбныя гадзіны на тыдзень у другім паўгоддзі;

для XI класа (XIX – пачатак XXI ст.) на 87 гадзін (у тым ліку 8 гадзін – рэзервовы час): 3 вучэбныя гадзіны на тыдзень у першым паўгоддзі і 2 вучэбныя гадзіны на тыдзень у другім паўгоддзі.

Настаўнік мае права з улікам асаблівасцей арганізацыі адукацыйнага працэсу ва ўстанове адукацыі, вучэбна-пазнавальнай дзейнасці і пазнавальных магчымасцей вучняў змяніць колькасць вучэбных гадзін і паслядоўнасць вывучэння матэрыялу ў межах вучэбнага часу, прызначанага для засваення зместу раздзелаў. Рэзервовы час дапушчальна выкарыстоўваць для правядзення кантролю ведаў і ўменняў па пэўным раздзеле дадзенай вучэбнай праграмы або абароны вучэбных праектаў.

3. Мэта вывучэння вучэбнага прадмета «Сусветная гісторыя» ў X–XI класах на павышаным узроўні – развіццё асобы вучня ў працэсе яго інтэграцыі ў сучаснае сацыякультурнае асяроддзе Беларусі пры засваенні асноў сістэматызаваных тэарэтычных ведаў, авалоданні спосабамі вучэбна-пазнавальнай дзейнасці з інфармацыяй аб найважнейшых працэсах сусветнай гісторыі са старажытных часоў да пачатку XXI ст., набыцці асобаснага жыццёвага вопыту, неабходнага для прафесійнага самавызначэння і працягу адукацыі па выбраным напрамку, а таксама для арыентацыі ў сучасным сацыякультурным асяроддзі і паспяховай сацыялізацыі асобы.

4. Задачы навучання вучэбнаму прадмету «Сусветная гісторыя» ў X–XI класах на павышаным узроўні:

засваенне сістэмных тэарэтычных ведаў аб сусветна-гістарычным працэсе са старажытных часоў да пачатку XXI ст.; авалоданне спецыяльнымі спосабамі вучэбна-пазнавальнай дзейнасці, неабходнымі для свядомага прафесійнага самавызначэння, звязанага з працягам адукацыі ва ўстановах вышэйшай адукацыі (прадметныя кампетэнцыі);

фарміраванне гістарычнага мыслення, вопыту пераўтваральнай і творчай пазнавальнай дзейнасці, развіццё ўменняў выкарыстоўваць засвоеныя веды, уменні, вопыт у вучэбна-пазнавальнай дзейнасці для тлумачэння сучасных грамадскіх з’яў ва ўзаемасувязі з мінулым (метапрадметныя кампетэнцыі);

фарміраванне светапоглядных перакананняў, асноў нацыянальнай, грамадзянскай, культурнай ідэнтычнасці асобы; выхаванне грамадзянскасці і патрыятызму (асобасныя кампетэнцыі).

5. Рэкамендуемыя формы і метады навучання і выхавання.

У працэсе засваення зместу вучэбнага матэрыялу выкарыстоўваюцца прадуктыўныя, часткова-пошукавыя (эўрыстычныя), праблемнага выкладу, даследчыя (практычныя) метады. Сярод адпаведных ім форм навучання: удзел у распрацоўцы і рэалізацыі адукацыйных (даследчых) праектаў, дыскусіях, правядзенне экскурсій, наведванне музеяў (экспазіцый, выстаў), арганізацыя сустрэч з вядомымі суайчыннікамі.

Рэкамендуемыя віды вучэбна-пазнавальнай дзейнасці: работа з гістарычнай картай як крыніцай інфармацыі; аналіз гістарычных крыніц рознага жанру; самастойнае складанне абагульняючых (параўнальных, сінхраністычных) табліц (схем, дыяграм); рашэнне пазнавальных задач і праблемных сітуацый; выкананне заданняў пошукавага (даследчага) характару; праектная дзейнасць. Мэтазгодна арганізацыя практычных работ вучняў з навуковай, навукова-папулярнай, энцыклапедычнай, мастацкай літаратурай, а таксама матэрыяламі музейных экспазіцый.

6. Чаканыя вынікі засваення дадзенай вучэбнай праграмы:

6.1. асобасныя вынікі навучання арыентаваны на фарміраванне жыццёвага вопыту, светапогляду, асобаснай і грамадзянскай пазіцыі, каштоўнасных арыентацый асобы. Асобасныя вынікі засваення зместу дадзенай вучэбнай праграмы выяўляюцца ў тым, што вучань:

кіруецца ў паводзінах традыцыйнымі каштоўнасцямі, прынятымі ў сучасным беларускім грамадстве;

валодае нацыянальнай самасвядомасцю, пачуццём патрыятызму;

дэманструе сацыяльна актыўныя і адказныя паводзіны;

праяўляе талерантнасць, гатоўнасць і здольнасць да ўзаемаразумення, дыялогу і супрацоўніцтва;

6.2. метапрадметныя вынікі навучання выяўляюцца ў тым, што вучань:

вызначае мэты свайго навучання, фармулюе новыя задачы ў вучэбна-пазнавальнай дзейнасці; знаходзіць эфектыўныя шляхі рэалізацыі мэт, ажыццяўляе самакантроль дзейнасці ў працэсе дасягнення мэты;

самастойна арганізуе сваю дзейнасць, прагназуе ўласныя вучэбныя дасягненні; суадносіць свае дзеянні з запланаванымі вынікамі, карэкціруе дзеянні ў адпаведнасці са зменлівай сітуацыяй;

валодае лагічнымі аперацыямі параўнання, аналізу, сінтэзу, абагульнення, устанаўлення аналогій і прычынна-сістэмных сувязей паміж фактамі і з’явамі, доказу і абвяржэння;

валодае навыкамі вучэбна-практычнай дзейнасці;

тлумачыць на аснове сфарміраваных ведаў і вопыту дзейнасці з’явы і падзеі, якія адбываюцца ў сучасным жыцці;

валодае тэхналогіямі пошуку, адбору, апрацоўкі, захоўвання, перадачы інфармацыі, самастойна арыентуецца ў розных крыніцах інфармацыі;

ажыццяўляе самастойны пошук метадаў рашэння праблемных задач творчага і пошукавага характару;

6.3. у адпаведнасці з прадметнымі вынікамі навучання вучням трэба засвоіць тэарэтычныя веды, якія характарызуюць гістарычны працэс у цэлым і розныя бакі грамадскага развіцця; найбольш істотныя прычынна-выніковыя сувязі; асноўныя гістарычныя паняцці ў іх сістэме і ўзаемасувязі. Прадметныя вынікі навучання прадстаўлены ў «Асноўных патрабаваннях да вынікаў вучэбна-пазнавальнай дзейнасці вучняў».

7. Змест навучання па вучэбным прадмеце «Сусветная гісторыя» пабудаваны ў адпаведнасці з канцэнтрычным прынцыпам, што прадугледжвае засваенне зместу вучэбнага матэрыялу ў X–XI класах на праблемна-тэарэтычным узроўні. Павышаны ўзровень вывучэння вучэбнага прадмета «Сусветная гісторыя» рэалізуецца праз пашырэнне вучэбнага матэрыялу (увядзенне новых тэм), больш глыбокае вывучэнне вучэбнага матэрыялу, а таксама ўдасканаленне спосабаў вучэбна-пазнавальнай дзейнасці на ўроках-практыкумах.

ГЛАВА 2

ЗМЕСТ ВУЧЭБНАГА ПРАДМЕТА Ў X КЛАСЕ.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

УВОДЗІНЫ (2 гадзіны)

Сэнс і прызначэнне гісторыі як навукі. Роля сусветнай гісторыі як галіны гістарычнай навукі. Перыядызацыя гісторыі. Функцыі гістарычнай навукі ў жыцці грамадства. Этапы развіцця гістарычнай навукі. Фармацыйны і цывілізацыйны падыходы. Гістарычныя веды.

ЦЫВІЛІЗАЦЫІ Старажытнага свету

(12 гадзін)

Першабытная гісторыя чалавецтва. Перыядызацыя гісторыі першабытнага грамадства. Праблема паходжання чалавека. Прыступкі эвалюцыі ў напрамку да «чалавека разумнага». Першабытная абшчына.

Неалітычная рэвалюцыя. Сутнасць неалітычнай рэвалюцыі. Асноўныя цэнтры ранніх земляробчых культур Азіі і Афрыкі. Першыя протагарадскія паселішчы. Узнікненне каляндарных сістэм. З’яўленне мастацтва. Развіццё рэлігійных ідэй.

Эканоміка і палітычная карта Старажытнага Усходу. Прыродныя ўмовы. Асноўныя гаспадарчыя заняткі. Сацыяльная структура грамадства. Гарады-дзяржавы Старажытнага Усходу. Стварэнне аб’яднаных дзяржаў і імперый. Ачаговы характар развіцця старажытнаўсходніх цывілізацый.

Грамадства і дзяржава ў краінах Старажытнага Усходу. Усходняя дэспатыя. Сацыяльныя адносіны панавання-падпарадкавання. Праблема рабства ў старажытнаўсходніх цывілізацыях. Сістэма дзяржаўнага кіравання.

Рэлігія ў краінах Старажытнага Усходу. Рэлігійныя ўяўленні старажытных егіпцян і жыхароў Міжрэчча. Іўдаізм – першая монатэістычная рэлігія. Рэлігіі Старажытнай Індыі і Старажытнага Кітая. Зараастрызм. Роля жрэцтва ў жыцці грамадства.

Старажытная Грэцыя. Ля вытокаў старажытнагрэчаскай цывілізацыі. Прыродныя ўмовы. Асноўныя гаспадарчыя заняткі насельніцтва. Антычны поліс. Правы грамадзян. Дзяржаўны лад старажытнагрэчаскіх полісаў. Класічны перыяд. Крызіс поліснай сістэмы. Паходы Аляксандра Македонскага і ўзнікненне новых дзяржаў.

Старажытны Рым. Прыродныя ўмовы і заняткі насельніцтва Апенінскага паўвострава. Праўленне цароў у Рыме. Рымская рэспубліка. Пачатак шырокай ваеннай экспансіі і стварэнне прафесійнай арміі. Крызіс рэспубліканскай сістэмы. Рымская імперыя: ад грамадства грамадзян да грамадства падданых.

Культурная спадчына старажытных цывілізацый. Развіццё пісьменства. Эпас і літаратура. Станаўленне навуковых ведаў. Архітэктура, скульптура, жывапіс. Грамадскія відовішчы. Сусветнае значэнне антычнай культуры.

Светаўспрыманне і рэлігіі антычнасці. Сістэма жыццёвых каштоўнасцей грамадзяніна поліса. Свет – багі – чалавек – поліс. Старажытнагрэчаская філасофія. Старажытнарымская рэлігія. Грамадзяне і варвары. Крызіс грамадзянскіх каштоўнасцей і распаўсюджанне хрысціянства.

Практычныя заняткі (2 гадзіны)

Урок абагульнення

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны:

ведаць:

перыядызацыю: гісторыі першабытнага грамадства, гісторыі цывілізацый Старажытнага Усходу, гісторыі Старажытнай Грэцыі, гісторыі Старажытнага Рыма;

асноўныя этапы антрапагенезу, сацыягенезу;

асноўныя цывілізацыі Старажытнага Усходу і антычнасці;

значэнне паняццяў: гісторыя, гістарычны факт, гістарычны час, гістарычная прастора, гістарычная крыніца, археалагічная культура, фармацыя, цывілізацыя, фармацыйны падыход у вывучэнні гісторыі, цывілізацыйны падыход у вывучэнні гісторыі, першабытнае грамадства, праабшчына, родавая абшчына, суседская абшчына, антрапагенез, сацыягенез, неалітычная рэвалюцыя, рэлігія, політэізм, монатэізм, анімізм, мастацтва, сацыяльная структура, усходняя дэспатыя, дзяржава, горад-дзяржава, грамадскі падзел працы, антычнасць, поліс, грамадзяне, дэмакратыя, арыстакратыя, рэспубліка, імперыя, элінізм, хрысціянства;

асноўныя працэсы сацыяльна-эканамічнага развіцця першабытнага грамадства;

асноўныя працэсы палітычнага, сацыяльна-эканамічнага развіцця цывілізацый Старажытнага Усходу і антычнасці;

асноўныя дасягненні першабытнага грамадства; культурная спадчына цывілізацый Старажытнага Усходу і антычнасці;

умець:

канкрэтызаваць змест паняццяў: гісторыя, гістарычны факт, гістарычны час, гістарычная прастора, гістарычная крыніца, археалагічная культура, фармацыя, цывілізацыя, фармацыйны падыход у вывучэнні гісторыі, цывілізацыйны падыход у вывучэнні гісторыі, першабытнае грамадства, праабшчына, родавая абшчына, суседская абшчына, антрапагенез, сацыягенез, неалітычная рэвалюцыя, рэлігія, політэізм, монатэізм, анімізм, мастацтва, сацыяльная структура, усходняя дэспатыя, дзяржава, горад-дзяржава, грамадскі падзел працы, антычнасць, поліс, грамадзяне, дэмакратыя, арыстакратыя, рэспубліка, імперыя, элінізм, хрысціянства;

класіфікаваць паняцці па самастойна выбраных крытэрыях і абагульняць іх;

лакалізаваць з апорай на гістарычную карту: рэгіёны з’яўлення першых людзей, дзяржавы Старажытнага Усходу (Шумер, Акад, Вавілон, Егіпет, Хецкая дзяржава, Фінікія, Ізраіль, Асірыя, Персія, Індыя, Кітай), антычнасці (Старажытная Грэцыя, Старажытны Рым), імперыю Аляксандра Македонскага, эліністычныя дзяржавы;

выяўляць і тлумачыць заканамернасці з’яўлення рэлігіі, вытворчай гаспадаркі, пісьменства, гандлю, першых цывілізацый;

характарызаваць палітычнае, сацыяльна-эканамічнае і культурнае развіццё дзяржаў Старажытнага Усходу і антычнасці; дзейнасць найбольш значных палітычных і дзяржаўных асоб і дзеячаў культуры цывілізацый Старажытнага Усходу і антычнасці;

тлумачыць прычынна-выніковыя сувязі паміж гістарычнымі фактамі, раскрываць узаемаабумоўленасць змен у асноўных сферах грамадскага жыцця: прыродныя ўмовы – гаспадарчыя заняткі насельніцтва, спецыфіка дзяржаўнага ладу; назапашванне ведаў – з’яўленне пісьменства, дэмаграфічны выбух і ўскладненне сістэмы сацыяльных сувязей – з’яўленне дзяржавы;

рэканструяваць і інтэрпрэтаваць змест факталагічнага матэрыялу, які адлюстроўвае асаблівасці гістарычных працэсаў і з’яў гісторыі Старажытнага свету;

параўноўваць па самастойна вызначаных прыметах, сістэматызаваць і абагульняць гістарычныя факты, якія адносяцца да палітычнага, эканамічнага і культурнага развіцця старажытных цывілізацый;

параўноўваць і тлумачыць пункты гледжання на розныя гістарычныя працэсы і з’явы гісторыі Старажытнага свету; вызначаць і абгрунтоўваць сваё стаўленне да розных версій і ацэнак гістарычных падзей і асоб;

даваць ацэнку гістарычным падзеям, дзейнасці палітычных і дзяржаўных асоб дзяржаў Старажытнага Усходу і антычнасці; ацэньваць дасягненні першабытнага грамадства і ўклад у сусветную культуру цывілізацый Старажытнага Усходу і антычнасці;

праводзіць аналіз зместу гістарычных дакументаў як крыніц інфармацыі аб падзеях гісторыі Старажытнага свету; адрозніваць у гістарычных крыніцах суб’ектыўныя і аб’ектыўныя ацэнкі гістарычных падзей, з’яў і працэсаў;

ацэньваць асноўныя дасягненні першабытнага грамадства; культурную спадчыну цывілізацый Старажытнага Усходу і антычнасці.

ЦЫВІЛІЗАЦЫІ СЯРЭДНЕВЯКОЎЯ

(29 гадзін)

Тэма 1. Заходняя Еўропа і Візантыя (12 гадзін)

Палітычная карта сярэдневяковай Еўропы. Ранняе сярэдневякоўе: ад варварскіх каралеўстваў да імперыі Карла Вялікага. Еўропа Высокага сярэдневякоўя: феадальная раздробленасць. Позняе сярэдневякоўе: фарміраванне цэнтралізаваных дзяржаў.

Дзяржаўны лад Заходняй Еўропы. Органы ўлады ў дзяржавах Ранняга сярэдневякоўя. Сярэдневяковая манархія. Феадальная раздробленасць і пераход да цэнтралізаваных дзяржаў. Фарміраванне саслоўна-прадстаўнічай манархіі.

Еўропа феадальная. Ранняе сярэдневякоўе – зараджэнне феадальных адносін. Феод і феадалізм. Высокае сярэдневякоўе: адносіны панавання – падпарадкавання. Сюзерэнітэт – васалітэт, феадальная іерархія. Саслоўі сярэдневяковага грамадства. Познефеадальнае грамадства.

Эканоміка сярэдневяковай Еўропы. Прыродныя ўмовы і насельніцтва. Земляробства. Жывёлагадоўля і промыслы. Рамяство і гандаль. Гарады Заходняй Еўропы. Месца горада ў феадальным грамадстве.

Еўропа хрысціянская. Хрысціянізацыя Еўропы. Царкоўная арганізацыя. Сутнасць царкоўнага расколу 1054 г. Роля Царквы ў палітычным, эканамічным і культурным жыцці Еўропы.

Светаўспрыманне і жыццёвыя каштоўнасці сярэдневяковых еўрапейцаў. Уяўленні аб прасторы і часе. Сацыяльнае асяроддзе. Сям’я, каханне, феномен дзяцінства ў сярэдневяковай Заходняй Еўропе. Жыццёвыя арыенціры. Сістэма жыццёвых каштоўнасцей. Ідэалы антычнасці і ідэалы Сярэдневякоўя.

Культура заходнееўрапейскага Сярэдневякоўя. Сістэма адукацыі ў Заходняй Еўропе. Універсітэты. «Сем вольных мастацтваў». Літаратура. Архітэктура. Ранняе Адраджэнне і ранні гуманізм.

Візантыя ў Сярэдневякоўі. Візантыйская імперыя на палітычнай карце Сярэдневякоўя. Сацыяльныя адносіны ў Візантыі. Візантыйскія гарады. Праваслаўная царква ў Візантыі. Культурная спадчына Візантыі.

Практычныя заняткі (3 гадзіны)

Урок абагульнення

Тэма 2. Славянскія народы ў Сярэдневякоўі (9 гадзін)

Палітычнае развіццё славянскага свету ў Сярэдневякоўі. З’яўленне славян і пачатак славянскай дзяржаўнасці. Утварэнне першых славянскіх дзяржаў. Славянскія землі ў перыяд раздробленасці.

Эканоміка і грамадства славян у перыяд Сярэдневякоўя. Асноўныя гаспадарчыя заняткі. Асаблівасці ўзнікнення і развіцця славянскіх гарадоў. Грамадскія адносіны. Асаблівасці фарміравання феадальных адносін і сацыяльнага развіцця.

Дзяржаўны лад славянскіх краін. Дзяржаўны лад і яго заканадаўчае афармленне. Старажытнарускія землі ў перыяд раздробленасці. Наўгародская зямля – баярская рэспубліка. Уладзіміра-Суздальскае княства. Пачатак узвышэння Масквы. Дзяржаўны лад паўднёвых і заходніх славян.

Рэлігія ў гісторыі славян. Язычніцтва. Прыняцце і распаўсюджанне хрысціянства. Царква ў сістэме дзяржаўнага кіравання. Уплыў рэлігіі на развіццё культуры.

Матэрыяльная і духоўная культура ўсходніх славян. Асаблівасці прыняцця і распаўсюджання хрысціянства. Распаўсюджанне пісьменства. Старажытнаруская літаратура. Летапісанне. Архітэктура ўсходнеславянскіх гарадоў. Царкоўнае дойлідства. Старажытнарускае мастацтва.

Культура паўднёвых і заходніх славян. Літаратура. Адукацыя і навука. Архітэктура і жывапіс.

Практычныя заняткі (2 гадзіны)

Урок абагульнення

Тэма 3. Цывілізацыі Азіі, Афрыкі і Амерыкі (8 гадзін)

Гаспадарчае жыццё і палітычная карта Азіі ў Сярэдневякоўі. Асноўныя гаспадарчыя заняткі насельніцтва. Этнічныя змены. Палітычная карта Азіі ў Сярэдневякоўі: Кітай, дзяржава Чынгісхана, Японія, Арабскі халіфат, дзяржава Цімура, Асманская імперыя, Індыя.

Дзяржава і грамадства. Дзяржаўны лад сярэдневяковых Кітая і Японіі. Дзяржаўны лад Мангольскай імперыі і імперыі Юань. Дзяржаўны лад Арабскага халіфата і Асманскай імперыі.

Сацыяльныя адносіны ў сярэдневяковых цывілізацыях Азіі. Сацыяльная структура сярэдневяковых усходніх цывілізацый. Сацыяльная арганізацыя Танскага Кітая. Феадальныя адносіны ў Японіі. Асаблівасці сацыяльных адносін у мусульманскіх краінах. Сацыяльная структура Індыі.

Рэлігіі і культура сярэдневяковых цывілізацый Азіі. Іслам у гісторыі Сярэдневякоўя. Будызм у лёсах азіяцкіх цывілізацый. Роля канфуцыянства, даасізму, сінтаізму ў грамадска-палітычным жыцці Кітая, Японіі. Індуізм. Культурная спадчына сярэдневяковых цывілізацый Азіі.

Амерыка і Афрыка ў Сярэдневякоўі. Геаграфічнае становішча і заняткі насельніцтва Амерыканскага кантынента ў Сярэднія вякі. Земляробства ў Амерыцы і першыя дзяржавы. Дзяржавы Цэнтральнай Амерыкі ў Сярэдневякоўі. Асноўныя дзяржавы Андскага рэгіёна ў Сярэдневякоўі. Сацыяльная структура і культурныя дасягненні дзяржаў Амерыкі. Сярэдневяковыя дзяржавы Афрыкі.

Практычныя заняткі (2 гадзіны)

Урок абагульнення

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны:

ведаць:

перыядызацыю гісторыі Сярэдніх вякоў;

асноўныя дзяржавы, якія існавалі ў Сярэднія вякі: Франкская дзяржава, Францыя, Італія, Свяшчэнная Рымская імперыя, Іспанія, Візантыя, Старажытная Русь, Маскоўскае вялікае княства, Дзяржава Сама, Балгарскія царствы, Чэшская дзяржава, Каралеўства Польскае, Арабскі халіфат, Дэлійскі султанат, дзяржавы Трапічнай Афрыкі, дзяржава майя, дзяржава інкаў, дзяржава ацтэкаў;

значэнне паняццяў: Сярэднія вякі, варварскія каралеўствы, феадальная раздробленасць, манарх, цэнтралізаваныя дзяржавы, саслоўна-прадстаўнічая манархія, васальныя адносіны, інвестытура, амаж, алод, бенефіцый, вотчына, саслоўе, асабістая залежнасць (пазаэканамічны прымус), пазямельная залежнасць, натуральныя павіннасці, адпрацовачныя павіннасці, феод, феадалізм, светаўспрыманне, Адраджэнне (Рэнесанс), тымар;

асноўныя працэсы палітычнага, сацыяльна-эканамічнага развіцця заходнееўрапейскай цывілізацыі, славянскіх дзяржаў, цывілізацый Азіі, Афрыкі і Амерыкі ў Сярэднія вякі;

культурную спадчыну заходнееўрапейскай цывілізацыі, славянскіх дзяржаў, цывілізацый Азіі, Афрыкі і Амерыкі ў Сярэднія вякі;

умець:

канкрэтызаваць значэнне паняццяў: Сярэднія вякі, варварскія каралеўства, феадальная раздробленасць, манарх, цэнтралізаваныя дзяржавы, саслоўна-прадстаўнічая манархія, васальныя адносіны, інвестытура, амаж, алод, бенефіцый, вотчына, саслоўе, асабістая залежнасць (пазаэканамічны прымус), пазямельная залежнасць, натуральныя павіннасці, адпрацовачныя павіннасці, феод, феадалізм, светаўспрыманне, Адраджэнне (Рэнесанс), тымар;

класіфікаваць паняцці па самастойна выбраных крытэрыях і абагульняць іх;

лакалізаваць з апорай на гістарычную карту: перамяшчэнні варварскіх плямёнаў у перыяд Вялікага перасялення народаў, дзяржавы, якія існавалі ў Сярэднія вякі;

выяўляць і тлумачыць заканамернасці развіцця дзяржаў, сацыяльных адносін у краінах Заходняй Еўропы, славянскага свету, цывілізацыях Азіі, Афрыкі і Амерыкі;

выяўляць асаблівасці развіцця гарадоў, феадальных і сацыяльных адносін, культуры, рэлігіі ў краінах Заходняй Еўропы, славянскага свету, цывілізацыях Азіі, Афрыкі і Амерыкі;

характарызаваць палітычнае, сацыяльна-эканамічнае і культурнае развіццё дзяржаў Сярэдневякоўя; дзейнасць найбольш значных палітычных і дзяржаўных асоб і дзеячаў культуры Заходняй Еўропы, Маскоўскага княства, цывілізацый Азіі, Афрыкі і Амерыкі;

тлумачыць прычынна-выніковыя сувязі паміж гістарычнымі фактамі, раскрываць узаемаабумоўленасць змен у асноўных сферах грамадскага жыцця сярэдневяковага грамадства;

рэканструяваць і інтэрпрэтаваць змест факталагічнага матэрыялу, які адлюстроўвае асаблівасці гістарычных працэсаў і з’яў гісторыі Сярэдніх вякоў;

параўноўваць па самастойна вызначаных прыметах, сістэматызаваць і абагульняць гістарычныя факты, якія адносяцца да палітычнага, эканамічнага і культурнага развіцця сярэдневяковых дзяржаў і цывілізацый;

параўноўваць і тлумачыць пункты гледжання на розныя гістарычныя працэсы і з’явы гісторыі Сярэдніх вякоў; вызначаць і абгрунтоўваць сваё стаўленне да розных версій і ацэнак гістарычных падзей і асоб;

праводзіць аналіз зместу гістарычных дакументаў як крыніц інфармацыі аб падзеях гісторыі Сярэдніх вякоў; адрозніваць у гістарычных крыніцах суб’ектыўныя і аб’ектыўныя ацэнкі гістарычных падзей, з’яў і працэсаў;

даваць ацэнку гістарычным падзеям, дзейнасці палітычных і дзяржаўных асоб; ацэньваць дасягненні і ўклад у сусветную культуру цывілізацый Сярэдневякоўя.

ЛЯ ВЫТОКАЎ ІНДУСТРЫЯЛЬНАЙ ЦЫВІЛІЗАЦЫІ

(38 гадзін)

Тэма 4. Заходні свет у ХVІ–ХVІІІ стст. (20 гадзін)

Новы час як асаблівы перыяд сусветнай гісторыі. Новы час і яго перыядызацыя. Вытокі Новага часу. Палітычная карта Еўропы ў XVI ст. Зараджэнне індустрыяльнай цывілізацыі.

Зараджэнне капіталізму. Вытокі капіталізму. Рост еўрапейскай эканомікі і гандлю, развіццё банкаўскай сістэмы. Гандлёвая рэвалюцыя і рэвалюцыя цэн. Першапачатковае назапашванне капіталу. Прадпрымальніцтва і капіталісты. Гандлёвыя кампаніі і палітыка меркантылізму. Пачатак прамысловай рэвалюцыі.

Гуманізм і Адраджэнне. Гуманізм – філасофія Адраджэння. Змены ў духоўным жыцці і культуры. Мастацтва Адраджэння. Жанчына ў эпоху Рэнесансу.

Навука і культура эпохі Рэнесансу. Зараджэнне сучаснай навукі. Развіццё палітычных ідэй, свецкай адукацыі і кнігадрукавання. Італьянскі Рэнесанс. Мастацтва Паўночнага Рэнесансу.

Пачатак еўрапейскай каланіяльнай экспансіі. Вытокі каланіяльнай экспансіі і яе асаблівасці. Эканамічныя матывы, роля царквы і дзяржавы. Барацьба еўрапейскіх краін за валоданне марскімі гандлёвымі шляхамі. Стварэнне каланіяльных імперый.

Сустрэча цывілізацый. Уяўленні еўрапейцаў аб краінах Усходу. Раннія марскія падарожжы. Першыя калоніі ў Амерыцы: заваяванне дакалумбавых цывілізацый, палітыка Іспаніі ў адносінах да мясцовага насельніцтва, плантацыйная гаспадарка і гандаль рабамі. Каланізацыя Паўночнай Амерыкі Англіяй і Францыяй. Вынікі каланіяльнай экспансіі.

Рэфармацыя і рэлігійныя войны. Прычыны і перадумовы Рэфармацыі. Пачатак Рэфармацыі ў Германіі. Распаўсюджанне Рэфармацыі ў Еўропе і заснаванне пратэстанцкіх цэркваў. Раскол каталіцкай часткі Еўропы на каталіцкую і пратэстанцкую.

Асаблівасці рэфармацыйнага руху і Контррэфармацыя. Рэфармацыя і сялянская вайна ў Германіі. Пратэстантызм у Швейцарыі і Англіі. Ідэі Рэфармацыі і паўстанне ў Нідэрландах. Рэлігійныя войны ў Францыі. Контррэфармацыя і яе вынікі.

Еўрапейская навука і культура канца XVI – XVII ст. Навуковая рэвалюцыя. Навука і рэлігія. Фарміраванне новай карціны свету. Ідэі сацыяльнай роўнасці і народнага суверэнітэту. Літаратура і мастацтва.

Еўрапейскі абсалютызм. Барацьба вялікіх дзяржаў за панаванне ў Еўропе ў XVI–XVIII стст. Станаўленне абсалютысцкіх дзяржаў. Рэвалюцыя і ўстанаўленне парламенцкай манархіі ў Англіі.

Кантрасты XVIII ст.: эпоха Асветніцтва і рэвалюцыі. Ідэалогія Асветніцтва. Тэорыі абмежаванай манархіі, народнага суверэнітэту і прынцып падзелу ўлад. Асветны абсалютызм.

Эканамічнае развіццё і сацыяльная структура еўрапейскага грамадства ў ХVІІІ ст. Арыстакратыя, духавенства, буржуазія і сярэднія слаі. Сельскае і гарадское жыццё. Міграцыя насельніцтва. Навуковы і тэхнічны прагрэс. Сістэма адукацыі.

Амерыканская рэвалюцыя. Прычыны і перадумовы. Вайна за незалежнасць паўночнаамерыканскіх калоній Англіі. Стварэнне Злучаных Штатаў Амерыкі (далей – ЗША). Канстытуцыя ЗША.

Вялікая французская рэвалюцыя. Падзенне феадальнай манархіі. Рэвалюцыйны тэрор. Устанаўленне дыктатуры Напалеона Банапарта ў Францыі. Рэвалюцыйная Францыя і Еўропа.

Літаратура і мастацтва XVII–XVIII стст. Барока і класіцызм. Літаратура, жывапіс і архітэктура. Французскі класіцызм. Літаратура і мастацтва XVIII ст.

Практычныя заняткі (3 гадзіны)

Урок абагульнення (2 гадзіны)

Тэма 5. Расія і славянскія народы (9 гадзін)

Расійская дзяржава на парозе Новага часу (XVI–XVII стст.). Утварэнне адзінай Расійскай дзяржавы. Праўленне Івана Грознага. Стварэнне дзяржаўнага апарата пры Іване Грозным. Знешняя палітыка Івана Грознага. «Смутны час».

Эпоха пераўтварэнняў у Расіі ў XVIII в. Праўленне Пятра I і рэформы ў Расіі. Ваенныя перамогі Пятроўскай Расіі. Дзяржаўнае кіраванне. Асноўныя напрамкі знешняй палітыкі пры пераемніках Пятра. «Асветны абсалютызм» Кацярыны II.

Грамадства і эканамічнае развіццё Расіі. Саслоўі рускага грамадства. Гарадское і сельскае насельніцтва. Эканамічнае развіццё Маскоўскай дзяржавы ў XVI–XVII стст. Эканамічныя пераўтварэнні Пятра І. Змены ў становішчы саслоўяў у XVIII ст.

Славянскія народы ў XVI–XVIII стст. Утварэнне Рэчы Паспалітай. Крызіс і падзелы Рэчы Паспалітай. Становішча славянскіх народаў у складзе Асманскай імперыі. Славянскія землі ў складзе імперыі Габсбургаў.

Руская культура ў ХVІ–ХVII стст. Культура заходніх і паўднёвых славян ХVІ–ХVII стст. Масква – сталіца аб’яднанай рускай дзяржавы. Архітэктура і жывапіс. Кнігадрукаванне і адукацыя ў Маскоўскай дзяржаве. Культура заходніх і паўднёвых славян. Варшава – рэзідэнцыя каралёў Польшчы і Рэчы Паспалітай.

Руская культура ХVIII ст. Культура паўднёвых і заходніх славян XVIII ст. Новая сталіца Расійскай імперыі – Санкт-Пецярбург. Пераўтварэнні Пятра I у грамадскім жыцці і культуры. Развіццё адукацыі ў Расійскай імперыі. Культура XVIII ст. у Расіі. Эпоха Асветніцтва ў гісторыі і культуры заходніх і паўднёвых славян.

Практычныя заняткі (2 гадзіны)

Урок абагульнення

Тэма 6. Цывілізацыі Азіі і Афрыкі ў ХVI–ХVIII стст. (9 гадзін)

«Традыцыйнае грамадства» Усходу. Паняцце «традыцыйнае грамадства» і асаблівасці ўсходняга феадалізму. Асноўныя палітычныя цэнтры на Усходзе: Асманская імперыя (Турцыя), Індыя, Кітай і Японія. Сістэма дзяржаўнага кіравання і дзяржаўна-рэлігійная рэгламентацыя жыцця.

Каланіялізм у Азіі і Афрыцы. Сутнасць паняцця «каланіялізм». Этап гандлёвай экспансіі еўрапейскіх дзяржаў. Пачатак тэрытарыяльных захопаў і ўтварэнне калоній. Гандаль рабамі.

Асманская імперыя (Турцыя). «Залатое стагоддзе» цэнтралізаванай імперыі: праўленне Сулеймана Велічнага. Заняпад ваенна-леннай сістэмы і магутнасці імперыі ў ХVIII ст. Адставанне Асманскай імперыі ад Еўропы. Пачатак рэформ у Турцыі. Страта самастойнасці ў міжнародных справах. «Усходняе пытанне».

Цынская імперыя ў Кітаі. Грамадства, дзяржава і ўлада ў цынскім Кітаі. Інтэнсіўнае развіццё гарадоў, рамёстваў і гандлю. Знешняя палітыка. Духоўнае жыццё і культура.

Афрыка на поўдзень ад Сахары. Прыродна-кліматычныя ўмовы пражывання чалавека. Лад жыцця афрыканцаў. Асноўныя дзяржаўныя ўтварэнні. Каланіяльнае ўмяшанне еўрапейцаў. Гандаль рабамі і яго наступствы для Афрыканскага кантынента. Традыцыйныя рэлігійныя вераванні афрыканцаў і распаўсюджанне хрысціянства і ісламу.

Духоўнае жыццё і культура цывілізацый Усходу. Уяўленні аб навакольным свеце, адносіны да еўрапейцаў. Рэлігійныя сістэмы. Адукацыя і школа. Літаратура і мастацтва. Побыт, норавы, традыцыі.

Практычныя заняткі (2 гадзіны)

Урок абагульнення

Выніковае абагульненне (2 гадзіны)

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны:

ведаць:

перыядызацыю гісторыі Новага часу;

асноўныя дзяржавы, якія існавалі ў Новы час: Іспанія, Англія, Францыя, Свяшчэнная Рымская імперыя германскай нацыі, Маскоўскае царства, Расійская імперыя, ЗША, Рэч Паспалітая двух народаў, Асманская імперыя, Імперыя Вялікіх Маголаў, Японія, Цынская імперыя, Сангай, Конга, Эфіопія;

значэнне паняццяў: Новы час, капіталізм, пратэкцыянізм, гуманізм, індустрыяльная цывілізацыя, першапачатковае назапашванне капіталу, прамысловая рэвалюцыя, Адраджэнне (Рэнесанс), каланіялізм, каланіяльная экспансія, рэлігійная вайна, абсалютная манархія, Рэфармацыя, Контррэфармацыя, пратэстантызм, навуковая рэвалюцыя, навуковая карціна свету, Асветніцтва, асветны абсалютызм, маньерызм, барока, класіцызм, буржуазная рэвалюцыя, абмежаваная (канстытуцыйная, парламенцкая) манархія, апрычніна, прыгонніцтва, самадзяржаўе, традыцыйнае грамадства;

асноўныя працэсы палітычнага, сацыяльна-эканамічнага развіцця заходнееўрапейскай цывілізацыі, славянскіх дзяржаў, цывілізацый Азіі, Афрыкі і Амерыкі ў Новы час;

культурную спадчыну заходнееўрапейскай цывілізацыі, славянскіх дзяржаў, цывілізацый Азіі, Афрыкі і Амерыкі ў Новы час;

умець:

канкрэтызаваць значэнне паняццяў: Новы час, капіталізм, пратэкцыянізм, гуманізм, індустрыяльная цывілізацыя, першапачатковае назапашванне капіталу, прамысловая рэвалюцыя, Адраджэнне (Рэнесанс), каланіялізм, рэлігійная вайна, абсалютная манархія, Рэфармацыя, Контррэфармацыя, пратэстантызм, навуковая рэвалюцыя, навуковая карціна свету, Асветніцтва, асветны абсалютызм, маньерызм, барока, класіцызм, буржуазная рэвалюцыя, абмежаваная (канстытуцыйная, парламенцкая) манархія, апрычніна, прыгонніцтва, самадзяржаўе, традыцыйнае грамадства;

класіфікаваць паняцці па самастойна выбраных крытэрыях і абагульняць іх;

лакалізаваць з апорай на гістарычную карту: тэрыторыі, адкрытыя ў эпоху Вялікіх геаграфічных адкрыццяў, дзяржавы, якія існавалі ў Новы час;

выяўляць і тлумачыць заканамернасці развіцця капіталістычных адносін у краінах Заходняй Еўропы, славянскага свету, цывілізацыях Азіі, Афрыкі і Амерыкі;

выяўляць асаблівасці развіцця капіталістычных адносін, культуры, рэлігіі ў Заходняй Еўропе, Расіі, цывілізацыях Азіі, Афрыкі і Амерыкі;

характарызаваць палітычнае, сацыяльна-эканамічнае і культурнае развіццё дзяржаў Новага часу; дзейнасць найбольш значных палітычных і дзяржаўных асоб і дзеячаў культуры Еўропы, Расіі, цывілізацый Азіі, Афрыкі і Амерыкі;

сістэматызаваць, класіфікаваць і абагульняць гістарычныя факты і рабіць на аснове гэтага аргументаваныя вывады;

параўноўваць гістарычныя факты па самастойна вызначаных крытэрыях;

тлумачыць прычынна-выніковыя сувязі паміж гістарычнымі фактамі, раскрываць узаемаабумоўленасць змен у асноўных сферах грамадскага жыцця;

рэканструяваць і інтэрпрэтаваць змест факталагічнага матэрыялу, які адлюстроўвае асаблівасці гістарычных працэсаў і з’яў гісторыі Новага часу;

параўноўваць па самастойна вызначаных прыметах, сістэматызаваць і абагульняць гістарычныя факты, якія адносяцца да палітычнага, эканамічнага і культурнага развіцця дзяржаў;

параўноўваць і тлумачыць пункты гледжання на розныя гістарычныя працэсы і з’явы гісторыі Новага часу; вызначаць і абгрунтоўваць свае адносіны да розных версій і ацэнак гістарычных падзей і асоб;

праводзіць аналіз зместу гістарычных дакументаў як крыніц інфармацыі аб падзеях гісторыі Новага часу; адрозніваць у гістарычных крыніцах суб’ектыўныя і аб’ектыўныя ацэнкі гістарычных падзей, з’яў і працэсаў;

даваць ацэнку гістарычным падзеям, дзейнасці палітычных і дзяржаўных асоб; ацэньваць дасягненні і ўклад у сусветную культуру цывілізацый.